Foto’s: Trane, opwinding op eerste skooldagFriedel de Wet en sy tweelingdogters Amy en Lily (Foto: Anja van der Merwe, Maroela Media) Die opwinding was Woensdag byna tasbaar by skole in die binneland waar gr. 1’s vir hul eerste skooldag aangemeld het. Vanjaar was die leerders se breë glimlagte veral opmerklik, aangesien dit die eerste keer in twee jaar is dat leerders ’n skooljaar sonder gesigmaskers [weens die Covid-19-pandemie] begin. Altesaam 135 haasbekkies met oorgroot skooltasse het by die Laerskool Rustenburg in Noordwes vir hul eerste skooldag by die hoofhek aangemeld, waar hul ouers hulle afgesien het. “Ons wil die gr. 1’s so gou moontlik selfstandig maak deurdat hulle hul ouers al by die hek groet. Ons sien dat as ons dit só doen, raak die trane jaar ná jaar al hoe minder,” sê die grondslagfase se departementshoof, Sonette Swart. Hier en daar het ’n mamma steeds met trane in haar oë haar klein “parrabeentjie” gegroet, terwyl die meeste leerders met groot opgewondenheid hul klasse betree en die nuwe juffrou en maatjies gegroet het. “Dit help ook aansienlik dat die meeste gr. 1’s saam in die skool se kleuterskool was. Hulle is dus bekend met die skoolomgewing en het ook reeds maatjies. Die leerders het ook al reeds verlede jaar hul onderwysers ontmoet.” Volgens die graadleier, Magda Roodt, is die plan vir die eerste dag om die leerders aan mekaar voor te stel en mekaar te leer ken, verál die leerders wat van ander kleuterskole kom. “Ons hou hulle soos henne onder ons vlerke, want hulle is nog baie vreemd,” vertel Roodt. Maroela Media het in Roodt se klaskamer gekuier en van die leerders het opgewonde vertel dat hulle hulself die oggend aangetrek het “sonder mamma se hulp”. “Ons het self ons klere aangetrek en gestryk vir ons eerste skooldag,” vertel die tweeling Amy en Lily de Wet (6). “Ek het self my kouse en skoene aangetrek en self my tande geborsel,” spog RJ Heyneke (6). As jy die leerders vra waarna hulle die meeste uitsien vir gr. 1, is die antwoord dadelik “maats” en “pouse”. “Vyf kinders het my nou al voor 09:00 kom vra wanneer pouse is,” sê Roodt. By die Laerskool Proteapark het die skool se stoepe gewemel van opgewonde graadeentjies wat hand aan hand met hul ouers na hul nuwe klasse stap. Elke klaskamer het ’n ander dieretema. Altesaam 150 entoesiastiese seuntjies en dogtertjies het met hul splinternuwe skooluniform vir skool aangemeld en is deur die skool se gelukbringers, Roari en Roxy, by die hek gegroet. Dié twee is deel van die “Parkies-familie” en groet elke jaar die nuwelinge by die skool. “Roari en Roxy is leeus en simboliseer die skool se ‘familieband’, en die leerders en onderwysers is ’n trop leeus wat saamstaan,” vertel die gr. 6-onderwyser, Jeane Roodt. Van die leerders het nog ’n traan gepink omdat mamma en pappa hulle gaan agterlaat, maar die opwinding het gou die oorhand gekry. “Ek moes net keer of hy [Juán] was al gister hier by die skool. Hy is verskriklik opgewonde, daar was nie tyd vir trane nie,” vertel Juán Botes se ma, Natasha Botes, wat haar seun in die “Katjiesklas” van juffrou Erika Mentz afgesien het. Armandt en Elzone Lezar was in ekstase om hul graadeentjie, Redré, na die “Pikkewynklas” by juffrou Gerda van der Berg te stuur, omdat Armand self sy skoolloopbaan in 1999 by Van der Berg begin het. “Sy is ’n fantastiese juffrou en ek het net goeie herinneringe van haar klas,” vertel Armand. Steven Fensham het self nostalgies geraak toe hy en sy vrou, Bianca, hul dogtertjie, Vianke (6), na Mentz se klas neem, omdat sy jare gelede ook Steven se gr. R-juffrou was. “Ons is so bly Vianke kan by juffrou Erika wees, dit maak my mammahart rustiger,” vertel Bianca, wat nog ’n dag tevore ’n traan weggepink het oor haar “poplap” wat nou al grootskool toe gaan. “Die trane het selfs gestroom met haar gr. R se gradeplegtigheid.” Elke jaar anders, tog dieselfde Volgens Mentz is elke jaar anders, maar tog eintlik ook dieselfde. “Elke jaar se kinders is anders, maar elke jaar toon die kinders dieselfde emosies. Hulle is opgewonde maar ook bang, wat gou verander wanneer hulle hul maatjies in die nuwe klas sien. As juffrou een keer op die mat met hulle gewerk het, voel hulle sommer tuis en klaar deel van die klas. “Ons verseker ook die kinders dat die juffrou hul skoolmamma is en hulle kan enige tyd na haar toe kom. Die skool is ’n plek om te leer, groot te word en maatjies te maak.” Mentz vertel sy gaan elke tweede week ’n ander “interessante tema” met die kinders behandel – onder meer “jou liggaam”, “my gesin”, “troeteldiere” en “water”. Op die eerste dag gaan die leerders egter net speletjies speel en mekaar leer ken. Roodt sê weer daar gaan jaarliks ongelooflik baie voorbereiding in vir die gr. 1’s. “Elke onderwyser trek hul leerders se boeke oor, sit vir hulle nuwe skoolsakke op hul stoele, plak hul name op die tafels en maak die klaskamer gereed vir die gr. 1’s se koms.” Volgens Roodt is dit ’n groot verligting dat Covid-19 nie meer in hul midde is nie. “Covid-19 was vir ons baie erg. Die reëls was anders en ons was verwyderd van die kinders. Gr. 1-juffrouens hou daarvan om vir die kinders drukkies en soentjies te gee, en met Covid-19 kon ons dit nie doen nie.” #BackToSchool Visits in Mokopane, Limpopo this morning and we started off at Ben Hlongwane Secondary School @SAgovnews @edu_limp @DBE_SA #education pic.twitter.com/HWA7FkPhH9 — Dr Reginah Mhaule (@ReginahMhaule) January 11, 2023 Premier Panyaza @Lesufi and MEC @matomekopano at Mapenane Secondary School in Ga-Rankuwa to activate the Back-to-School campaign and officiate the hand over of Mapenane Secondary School in Ga-Rankuwa. #BacktoSchoolGP2023 pic.twitter.com/QGQUHWogWw — Gauteng Provincial Gov (@GautengProvince) January 11, 2023 I have arrived at Cosmo City Primary school to assess their readiness as the 2023 academic year begins in inland schools. It is so heartwarming to see our learners excited to get to school and start learning. We wish them a successful year. @DBE_SA @ElijahMhlanga @dbetvnews pic.twitter.com/MvLa8iyJQ2 — Matsie Angelina Motshekga | Official (@Angie_Motshekga) January 11, 2023